
מבלי לפגוע בזכויות

עיתון ידיעות אחרונות
לידי עורך אחראי, ארנון מוזס

לידי העורך רפי גינת 

לידי הכתב בוקי נאה

רח' מוזס 2 ת"א 

א.נ.,

הנדון:  פרסום לשון הרע מיום 5/9/06
מרשי, ניצב ברטי אוחיון מילא ידי לפנות אליכם כדלקמן: 

1.
כללי

מרשי, משרת במשטרת ישראל מזה כ- 30 שנה וזה כשנתיים משמש בתפקיד של ראש אגף המבצעים.


קודם לכן שירת מרשי כקצין בצה"ל – בתפקיד מפקד פלוגת טנקים בחיל השריון.

2.
הפרסום/ הפרסומים

2.1
בכתבה שפורסמה ביום 5/9/06 – בעמ' 6 לעיתונכם – תחת הכותרת: "יצפאן בעקבות ברטי אוחיון" פורסמה תמונתו של יצפאן במדי קצין משטרה.



בגוף הפרסום מביא הכתב מר בוקי נאה את התיאור שלהלן: 


"מאיפה לקח ניצב גבי גל את מטבע הלשון צ'חצ'ח כשהסתכל בישיבת סגל הפיקוד הבכיר של המשטרה על חברו ניצב ברטי אוחיון ? 


האגדה המשטרתית מספרת כי על פי דמותו של ברטי אוחיון שיחק שנים רבות אלי יצפאן בתוכנית הטלוויזיה שלו את דמותו של ניצב אלברט אפללו, האיש עם השפם.


ברטי אוחיון הוא הניצב שחבריו הניצבים מדברים עליו הכי הרבה מאחורי הגב בגלל התנהגותו. הוא היחידי מבין ניצבי המשטרה ששינה בשנים האחרונות את "הלוק" שלו, משיער מקורזל ושפם לשיער עומד עם ג'ל. רבים מניצבי המשטרה כועסים מאוד על אוחיון בגלל שבמלחמה נסע – אמנם עם אישור – לטיול באמריקה".


** לאמור לעיל יחד עם תמונתו של יצפאן בצידה של הכתבה הנושאת כותרת "ניצב גל צעק על ניצב אוחיון: 

           אל תתנהג כמו צ'חצ'ח" ובצירוף תמונתו של מרשי כשלצדה המילה "אמוק" – 

   ייקרא להלן: "הפרסום".


2.2 
קודם הפרסום הנ"ל פרסם עיתונכם ע"י הכתב מר בוקי נאה 5 כתבות אשר בהן לשון הרע במטרה לבזות את מרשי, להכפישו ולתארו באור פוגע, מגוחך ובכך לפגוע במשרתו הציבורית כמפורט בפתיח.
3.
לשון הרע

3.1
הפרסום לעיל, כפי שהובא בפני הציבור הרחב – בעיתונכם – הינו לשון הרע כמשמעותו בחוק איסור לשון הרע התשכ"ה – 1965 (להלן: "החוק"), במיוחד משנועד להשפיל; לבזות ולפגוע במרשי ובמשרתו כניצב במשטרה.


3.2
האמור בפרסום אינו אמת, ככל שהוא מתייחס ל"אגדה המשטרתית המספרת כי על פי דמותו של ברטי אוחיון שיחק שנים רבות אלי יצפאן בתכנית הטלוויזיה שלו ... וגו'".


כך גם אין אמת מאחורי תיאורו של מר בוקי נאה לפיו מרשי הוא "הניצב שחבריו הניצבים מדברים עליו הכי הרבה מאחורי הגב בגלל התנהגותו...".



אין זה נכון כי הוא "היחידי מבין ניצבי המשטרה ששינה בשנים האחרונות את "הלוק" שלו...".



עוד אין זה אמת כי "רבים מנציבי המשטרה כועסים מאוד על אוחיון בגלל שבמלחמה נסע - אמנם עם אישור – לטיול באמריקה".
גם המילה "אמוק" מתחת לתצלום מרשי מתפרשת בעיני הקורא הסביר כמשיוכת למרשי, וזאת בניגוד לאמת.

4.
פרסומים קודמים
4.1
כתבה מיום 30/10/05 

בכתבה מצוין כאילו דיבר מרשי בגנותו של סנ"צ אלון מגן.

האמור לעיל אינו אמת כל שהודיע מרשי באותה ישיבה היה כי אינו מכיר את סנ"צ אלון מגן אך ידועה לו בקשתו של הלה לעבור ממרחב לכיש.

בכתבה הנ"ל  נאמר כי: "ניצב קראדי היה מפקד המחוז באותה תקופה וגם ניצב אוחיון שירת שם", זאת מתוך כוונה להצביע על אפשרות של "קשר" בין השניים מתוך תקופת שירות משותפת – כביכול – זו.
ואולם, אין באמור לעיל כל אמת, שכן בעת שניצב קראדי מונה למפקד המחוז עזב מרשי את המחוז ולא שירת עימו.

בכתבה מצוין כי: "אלון מגן לא השתלב אצלם כי הוא בט"ס על האחים פרניאן" כאמור לא שירת מרשי עם ניצב קראדי - כתוארו דאז - במחוז הדרום ואין לו ואף לא היה לו כל קשר לפרשת פרניאן מכל סוג שהוא.

האמור לעיל מנסה לשרבב את מרשי אפוא לפרשה זו וחומרת הדברים בולטת על פני הכתוב – בבחינת לשון הרע "במיטבו".
הכותרת בכתבה לפיה: "ראש אג"ם נ' מפלג בילוש" מבקשת להציג את מרשי בפני הקורא הסביר באור שלילי כאילו הוא חותר תחת ניסיונות מפלג הבילוש, במיוחד כשבצד הכתבה מוצגת תמונתם של אחים פרניאן.

הקשר אותו מודרך הקורא הסביר להבין ברור אפוא ומשתלב בפרסום לשון הרע.

4.2
הכתבה מיום 6/11/05 

כתבה זו נושאת כותרת: "צורה לו".

בכתבה מציין כתבכם כי: "לא משופם יותר ואת השיער הוא טורח לצבוע ולמרוח בג'ל".

נראה כי האמור לעיל הינו בבחינת רכיל זול שמגמתו לבזות את מרשי כמשמעות הדברים בחוק איסור לשון הרע. 
* ראה במיוחד סעיפים 1, 2 ו-3 לחוק.
יודגש כי מרשי אינו צובע שיער ולא צבע מעולם את שערו והשימוש בתיאורים בדבר הג'ל והורדת השפם נועד לפרסום שלילי, מגמתי ובז.
4.3
כתבה מיום 21/7/06 
בכתבה זו נרשם כי מרשי נסע לחו"ל למשך חודש כאשר בפועל משך הזמן היה 20 יום.

עוד צוין בכתבה כי "ראש אג"ם נטש את אלפי השוטרים שלו", בעוד ברי לכתב כי מרשי איש מטה (בשונה ממפקד מחוז) וכי השוטרים שעסקו בלחימה הם שוטרים במרחב הצפוני שבפיקוד מפקד המחוז.

כתבכם פירסם בכתבה כאילו מרשי הודיע למפכ"ל כי "עכשיו הוא מוכרח" (הכוונה לצאת לחו"ל ר.פ.) ואולם גם תיאור זה אינו אמת כפי שיתברר בהליך המשפטי ככל שיתבקש.

האמת היא כי יציאתי של מרשי לחו"ל אושרה ע"י המפכ"ל גם בסמוך לפני היציאה.

גם בכתבה זו "נטפל" הכתב מר בוקי נאה לנושא "הג'ל בשיער" ולכך הוסיף הכתב כי מרשי "מחטט באף" ודומה כי ראוי היה שעיתונכם ישקול מחדש ויבחן עצמו נוכח התנהלות זו.
בכתבה מוסיף הכתב כי: "המפקד ברטי אוחיון אמר שכשהוא יחזור מחו"ל הוא ימנה מחליף לנצ"מ כהן". האמור לעיל אינו אמת. מינוי מחליף לנצ"ם כהן הינה בסמכותו של המפכ"ל.


4.4
כתבה מיום 23/7/06 
בכתבה מצוין שקצין החבלה הארצי שהה בחו"ל וכש"החלה המלחמה הוא פנה למפקדו ניצב אוחיון וזה אישר לו וייעץ לו להישאר בחופשתו בחו"ל".

האמור לעיל אינו אמת קצין החבלה כלל לא פנה לניצב אוחיון ולא התקיימה ביניהם כל שיחה במהלך כל זמן שהותו של קצין החבלה בחו"ל.


4.5
כתבה מיום 10/8/06 
בכתבה זו מבהיר כתבכם לגבי מרשי כי: "... זה שאלי יצפאן חיקה אותו כניצב אלברט אפללו".

לפרסומים הנ"ל ייקרא להלן: "הפרסומים".

ניתן בהחלט להיווכח מהפרסומים הנ"ל המהווים לשון הרע על פי דין כי עיתונכם בחר שלא לבחון את אמיתותם וחטא בהצגת מצגים שאינם אמת, מטעים, ואשר נועדו לבזות ולהשפיל את מרשי, וממילא לפגוע בתפקודו ובמשרתו.

כאמור לא נתבקש מרשי ליתן התייחסותו לאמור בפרסומים ולכן לא היה בידו ליתן בידיכם את המידע האמיתי בעניינם, מידע אשר לא היה "מתיישב" עם האמור בפרסומים אשר בהם הוצג מרשי בפני הקורא הסביר באופן שקרי פוגע ומבזה ואשר אין בכוונת מרשי להשלים עימו.

פנייתכם לדובר המשטרה - אשר אין בה כדי למלא אחר חובת הפנייה למרשי – מלמדת על חומרת הפרסומים ושימושכם חסר תום הלב בתשובותיו ובמיוחד כשלא מצאתם לנכון לוודא עימו אמיתות האמור בפרסומים.
5.
דרישות מרשי

5.1
בנסיבות לעיל, נדרש העיתון לפרסם התנצלות בפני קוראיו, בנוסח, במיקום ובגודל כפי שיתואמו ויאושרו מראש עם הח"מ.



כמו כן דורש מרשי מעיתונכם פיצוי בסך של  1,000,000 ₪ לתשלום מיידי.


5.2
אין בדרישה זו כדי למצות את מלוא זכויות מרשי על פי דין.

6.
להתייחסותכם בתוך 72 שעות אמתין, שלאחר מכן ישקול מרשי נקיטת הליך משפטי נגדכם.


בכבוד רב, 



רן פינגרר, עו"ד 

העתק: ניצב ב. אוחיון 
לשון הרע/מכתב ברטי
